google/wiki40b huggingface dataset:
Trondhiemske kongevei

Trondhiemske kongevei er en kulturhistorisk vei mellom Oslo og Trondheim, anlagt på 1700-tallet. Kongevei var den tids betegnelse på hovedveiene mellom landsdelene i Norge. Det meste av den opprinnelige veien er borte, og en viktig grunn er at nyere veier er anlagt langs de samme traseer i landskapet. Enkelte parseller av veien er bevart som kulturminner. Det gjelder et parti over Gjelleråsen i Akershus fylke, en parsell fra Hurdal til Østre Toten, langs Mjøsa i Ringsaker kommune og over Dovrefjell.

Gjelleråsen

Over Gjelleråsen inngår Trondhiemske kongevei i et helt veimiljø, der rester av flere generasjoner veier ligger parallelt i landskapet. 
Oldtidsvegen over Gjelleråsen har fra forhistorisk tid inngått i hovedferdselsåren mellom den indre delen av Oslofjorden og det indre østlandsområdet. Langs vegstrekningen gjennom Gjelleråsmarka ligger det flere gravrøyser fra bronsealder eller jernalder. Vegen er beskrevet av biskop Jens Nilssøn i 1594. Vegen ble avløst av Trondhiemske kongevei over Skillebekk til Lahaugmoen. Denne ble bygd i perioden 1762 til 1770 etter fransk prinsipp. Den ble nedlagt som hovedveg på 1870-tallet da ny kjøreveg ble anlagt i forbindelse med ny Hadelandsveg gjennom Nittedal. Strekningen fra Oslo frem til Gjelleråsen ble da felles for begge disse hovedvegene.

Fra Hurdal til Østre Toten

En godt bevart parsell går fra gården Skjelstad i Hurdal til gården Kroken i Østre Toten. Denne parsellen en ca. 17 km lang og går gjennom skogsmark og åpent jordbrukslandskap, den passerer spredt gårdsbebyggelse og setrer. 
Veien er i liten grad bygd opp i terrenget, og vegdekket varierer mellom jord, gress og grus. Langs vegen ligger Garsjøen skysstasjon som var i bruk som dette fra 1795. Vegen går over Skjærenbrua som er ei steinhvelvbru som antas å være bygd omkring 1795.
Den nordligste delen av vegen, på Opplandsiden, er den mest opprinnelige og best bevarte delen. På Hurdalsiden i sør er vegen autentisk og stort sett godt bevart frem til området omkring Hornsmyra. Også midtre partier som ikke er overbygget av moderne veg har til en viss grad disse originale karakteristika intakt. Her er vegen stedvis oppbygget på tørrmur, og enkelte originale stikkrenner og grøfter er bevart. Vegen brukes i dag delvis som kommunal veg, traktorveg og turveg.
Vegbredden varierer mellom 3,5 meter på de originale strekningene til 5,5 meter på den kommunale kjørevegen.
SVV NVP= Statens vegvesens landsverneplan: «Vegvalg – Nasjonal verneplan for veger, bruer og vegrelaterte kulturminner». For spørsmål vedrørende objektene eller endringer av informasjonen om disse i Askeladden, vennligst kontakt Vegdirektoratet ved Miljøseksjonen eller Norsk Vegmuseum.

Nasjonal verneplan

Bare enkelte deler av Trondhiemske kongevei er i dag bevart. I nasjonal verneplan for veger, bruer og vegrelaterte kulturminner har en valgt ut de best bevarte parseller i Akershus, Oppland og Sør-Trøndelag.
Traianos Dellas

Landslaget

Han deltok i flere internasjonale turneringer for Hellas. Han ble europamester i fotball i 2004.
IBM System/360 modell 20

IBM System/360 modell 20 var en modell i IBMs System/360-familie av stormaskiner. Modellen ble annonsert av IBM den 18. november 1964, og ble lansert i mars 1966. Det var den billigste modellen. Den hadde så lite som 4 Kb hovedminne, åtte 16-biter prosessorregistere i stedet for 16 stk 32-biter generelle registere, og et instruksjonssett som var delvis inkompatibelt med de andre modellene.
I senere år vil den ha blitt klassifisert som en minidatamaskin, snarere enn en stormaskin, men navnet «minidatamaskin» var ennå ikke blitt tatt i bruk.
Relativitetsteorien

Innen fysikken benyttes relativitetsteorien for å beskrive hvordan naturen oppfører seg ved ekstreme hastigheter eller gravitasjonsfelt. Man skiller gjerne mellom den spesielle og den generelle relativitetsteorien. Førstnevnte beskriver forhold som angår observatører som beveger seg i forhold til hverandre, mens sistnevnte egentlig er en teori om gravitasjonskraften.
Relativitetsteorien ble resultatet av et prosjekt innen fysikken på slutten av 1800-tallet som gikk ut på å forene James Maxwells elektromagnetisme og Isaac Newtons mekanikk. I denne prosessen tårnet det seg opp en rekke teoretiske problemer. En løsning som skulle få omfattende ringvirkninger ble publisert i 1905 under tittelen «Zur Elektrodynamik bewegter Körper». Artikkelen kom ut i fysikkjournalen Annalen der Physik, og forfatteren het Albert Einstein. Den generelle relativitetsteorien ble presentert i 1915.

En vitenskapelig revolusjon

Dersom relativitetsteorien skulle aksepteres, måtte mange av det 19. århundrets vedtatte sannheter forkastes. Det som ble forkastet var bl.a. den universelle gyldigheten av Newtons mekanikk og forestillingene om absolutt tid og rom. Også den lysbærende eteren ble overflødig, fordi det i relativitetsteorien ikke var a priori mulig å påvise noe medium for lysbølgenes utbredning.
Noen interessante konsekvenser av relativitetsteorien er tidsdilatasjon, lengdekontraksjon, tvillingparadokset og sammenhengen mellom masse og energi (masseenergiloven, E = mc²).
Først i 1921 fikk Einstein Nobel-prisen i fysikk, men ikke for relativitetsteorien siden den fortsatt var ansett som for kontroversiell i den konservative svenske nobelkommitéen.

Eksperimentell bekreftelse

Relativitetsteorien er eksperimentelt bekreftet. Observasjoner i 1919, gjort under en solformørkelse, bekreftet at banen til lyset fra fjerne stjerner bøyes like mye som teorien forutsa når det passerer sola. Senere har blant annet eksperimenter i partikkelakseleratorer gitt ytterligere bekreftelse.
I GPS-mottakere kreves det at man tar hensyn til ligningene i relativitetsteorien for å regne ut riktig posisjon. Uten dette vil posisjonsfeil øke med hele 10 km per dag.
Elektronisk resept

Elektronisk resept (E-resept) er hele kjeden kjeden av IT-systemer som håndterer resepter.
Som oftest vil brukere av e-resepter bare se sin del av systemet og bruke benevnelsen om det de observerer. Typisk vil en lege sende en resept elektronisk til en sentral database som kalles Reseptformidleren. Når pasienten oppgir fødselsnummer eller navn og fødselsdato så kan apoteket eller bandasjisten laste ned resepten og ekspedere pasienten. Den synlige delen av slike systemer kan være implementert og dermed oppleves annerledes av brukere i forskjellige land.

I Norge

I perioden 2006—2010 ble e-resept utviklet og siden pilotert i to norske kommuner. Prosesser og samarbeid var organisert i E-reseptprogrammet, ledet av Helsedirektoratet. De øvrige deltakerne i programmet var Statens legemiddelverk, Den norske legeforening, Apotekforeningen, Bandagistenes næringspolitiske utvalg, det tidligere NAV samt de regionale helseforetakene. Aktørene i E-reseptprogrammet samarbeidet med et stort spekter av IT-leverandører. I januar 2011 ble E-reseptprogrammet avviklet, men oppgaver knyttet til e-resept, både i forhold til utvikling, innføring og forvaltning er fortsatt forankret i Helsedirektoratet og utstrakt samarbeid med andre aktører inngår fremdeles i prosessene.
Den videreførte tjenesten E-resept ble i 2013 innført i resten av Norge og skal bidra til en tryggere, enklere og mer effektiv resepthåndtering. Via tjenesten Mine resepter kan pasienten holde oversikt over gyldige e-resepter. Pasienten kan også holde oversikt ved hjelp av utskrift fra lege eller apotek. Systemet er i hovedsak for fastleger, legevakter, privatpraktiserende spesialister, apotek og bandasjister. Leger i sykehus tar i bruk e-resept på et senere tidspunkt, når de regionale helseforetakene innfører ordningen.
Anortitt

Anortitt, CaAl₂Si₂O₈, er et mineral i feltspatgruppen.

Geokjemi

Anortitt er det kalsium-rike endeleddet i plagioklas-serien. Det andre endeleddet er albitt, (natrium-rikt). Plagioklas er en feltspat som består av albitt og anortitt. Konsentrasjonen mellom albitt og anortitt i plagioklas kan variere fra 0-100%. Innholdet mellom albitt og anortitt definerer de ulike variantene av plagioklas, i plagioklas-serien.

Naturlig forekomst

Anortitt forekommer i vulkanske og metamorfe bergarter. Typelokaliteten er Monte Somma og Valle di Fassa, Italia. Anortitt ble først beskrevet i 1823. Det utgjør også en stor del av høydeområdene på månen, og mineralet ble oppdaget i prøver fra kometen Wild 2.
Keoladeo nasjonalpark

Keoladeo nasjonalpark eller Keoladeo Ghana nasjonalpark, tidligere kjent som Bharatpur fuglhelligdom ligger i Rajasthan i India. Nasjonalparken var bosted til flere tusen sjeldne og utrydningstrua fugler, som for eksempel snøtranen, som trekker til området i vintersesongen. Over 280 fuglearter har sitt tilholdssted i nasjonalparken. Området er også en stor turistattraksjon, og i vinterhalvåret ankommer svært mange ornitologer. Det blei erklært en freda helligdom i 1971. Området er også på UNESCOs verdensarvliste. Helligdommen blei oppretta for 250 år siden og har sitt navn fra et Keoladeo-tempel (Shiva) som ligger innafor områdets grenser.
Parlamentsvalget i Italia 1979

Parlamentsvalget i Italia 1979 ble holdt den 3. juni.
Locomotives

Locomotives var et norsk rockeband som ble dannet i 1991. Bandet ble startet av gitaristene Kåre Vestrheim og Georg Buljo. Den første EP-utgivelsen kom i 1994, og i 1996 fikk de en stor hit med låta «Mind». Bandet første album Spin kom i 1997 og førte til at bandet ble kåret til årets nykommer under Spellemannprisen 1997. Deres andre album het Albert og kom i 1999. Bandet turnerte også i USA under navnet Lokomotiv, som oppvarmingsband for Supergrass, The Cure og The Allmann Brothers Band. I 2000 skulle albumet What's Your Good Luck? lanseres i USA, men utgivelsen ble kansellert. Etter å ha gitt ut Hallelujah EP: The Richmond Session i 2001 ble bandet oppløst.
I 2002 startet 4 av medlemmene bandet Amundsen.
Medlemmer av Locomotives har også spilt med artister som Jan Eggum, Morten Harket og Anne Grethe Preus.
Neozephyrus

Utseende

Middelsstore stjertvinger (vingespenn ca. 35 millimeter) med korte stjerter på bakvingen. Hannens overside er mørk med en grønnlig, metallisk glans. Undersiden er brun med en lys tverrstripe.

Levevis

Larvene lever på oreslekten (Alnus).

Utbredelse

Slekten er utbredt i Øst-Asia.
Vincent Tarus

Idrettskarriere

Tarus fikk sølv i tresteg og bronse i lengdehopp under det kenyanske juniormesterskapet i 2012. I det kenyanske mesterskapet i friidrett 2012 kom han på sjuendeplass i lengdehopp. Han kom på femteplass i lengdehopp under det kenyanske mesterskapet i 2013, og deltok i Juniorafrikamesterskapet i friidrett 2013, der han kom på sjetteplass i tresteg og sjuendeplass i lengdehopp og på 110 meter hekk.
I 2014 fikk han sølv i lengdehopp i det kenyanske juniormesterskapet, og kom på åttendeplass i tikamp under Mauritius International Meet. Han kom på femteplass i tikamp under Afrikamesterskapet i mangekamp 2016. Han fikk bronse i lengdehopp under Kenyansk mesterskap i friidrett 2017, og vant tikamp under Kenyansk mesterskap i friidrett 2018.
Katastrofe (sanger)

Bakgrunn

Kristiansen startet sin musikalske karriere i 2008 med sangen «Vi prekæs» med Isabella Leroy. I 2011 samarbeidet han med den norske musikkprodusent-duoen NastyKutt & Kriss med «Nødlanding» som ble utgitt på Universal Music. Sangen førte til en annen utgivelse 2012, da Robin og Bugge hadde ham med i sin sang «Backpacker». Dette førte videre til en opptreden ved åpningen av Norway Cup. I 2013 ble han igjen med som gjestesanger på Staysman & Lazzs hit «Brun og blid» med M.M.B.
Med økende popularitet fikk Katastrofe suksess i 2014 på VG-lista med «Bleik og sur». Sangen var et samarbeid med Staysman & M.M.B. og ble sertifisert til gull. Andre hitliste-suksesser inkluderte «Maria» i 2014 og «Pattaya» i 2015.
I 2014 var han én av seks artister som kjempet om den siste nominasjonsplassen til Best Norwegian Act på MTV Europe Music Awards, men han lyktes ikke å kapre den siste plassen. I 2015 samarbeidet han med Marcus & Martinus, vinnere av Melodi Grand Prix Junior 2012. Sangen deres, «Elektrisk» med Katastrofe nådde tredjeplass på VG-lista 3 i 2015. En annen suksess var singelen «Typisk norsk» i samarbeid med fiolinisten og Eurovision Song Contest-vinneren Alexander Rybak. Katastrofe var gjesteartist på «Si ja!», en singel fra Innertier.
Katastrofe hjalp til å skrive sangen «En godt stekt pizza» som deltok i Melodi Grand Prix 2015. Der endte sangen på tredjeplass.
I 2016 toppet Katastrofe VG-lista for første gang med «Sangen du hater».
Den 2. februar 2019  meldte Petter Bjørklund Kristiansen på TV2 programmet Hver gang vi møtes at Katastrofe skulle legges på hylla i løpet av 2019.
VM i turn 1992

Det 27. verdensmesterskapet i turn ble arrangert 15. til 19. april 1992, i Paris, Frankrike. 
Lagkonkurranse og individuell mangekamp var ikke en del av dette VM, kun enkeltapparater, akkurat som i 2002. Det ble konkurrert i tre runder; innledende runde, som var åpen for alle, deretter semifinale for de 16 beste i hvert apparat, og til slutt apparatfinaler for de 9 beste.
Zetherini

Utseende

Forholdsvis store (vingespenn gjerne rundt 70 mm) sommerfugler, slanke med store, brede vinger. Noen slekter (Neorina, Xanthotaenia) er mørkebrune med gule skråstriper på forvingene, mens andre er mørke med mange lyse lengdestriper (Zethera, Penthema).

Etterligner giftige arter

En stor del av Zetherini etterligner sannsynligvis giftige monarksommerfugler, og unngår dermed å bli spist av fugler.
Mulige modeller finnes i monarksommerfugl-slektene Danaus, Euploea og Ideopsis.
Bill Hicks

Trivia

Den amerikanske gruppen Tool dedikerte sitt tredje album, Ænima, til Bill Hicks. Et opptak fra Bill Hicks kan også høres i sangen "Third Eye. I heftet som fulgte med albumet er det på en av sidene en tegning av Bill Hicks, der det er skrevet "Bill Hicks – Another dead hero".
Johan Gustaf Sandberg

Bakgrunn

Johan Gustaf Sandberg var fra 1794 elev ved Kungliga Akademien för de fria konsterna i Stockholm. Senere i studietiden lærte han også musikk og klaverspill og tjente penger på leksjoner, og ved arbeid på dekorasjons-malerverkstedet ved det kongelige teater.

Kunstner

På akademiet i 1808 og 1809 konkurrerte Sandberg og vandt en rekke medaljer for sine historiemalerier Diana och Endymion og Karl XII och hans sekreterare i Stralsund. Det var i disse årene at han også begynte å eksperimentere med mytologiske temaer, dyremalerier og portretter I tiden som fulgte laget han flere oljemalerier som gav ham anerkjennelse ved forskjellige fremvisninger.
Han sluttet seg med tiden til den opposisjonen mot kunstakademiet som hadde sin kjerne i 'Sällskapet för konststudium'. Tvisten med akademiet la seg snart, Sandberg ble medlem i 1821 og professor i 1828. Derimot fikk han aldri anledning til å foreta den for disse eldre tiders kunstnere obligatoriske studiereise til sørlige land i Europa.
Hans fremste verk er kalkmaleriene med Gustav Vasa i domkirken i Uppsala. Maleriet Gustav Vasa talar til dalkarlarna i Mora fra 1836 niser et motiv som han gjentok i domkirken. Sandberg laget tegningene til praktverket Ett år i Sverige som kom ut i perioden 1827-35. Bildebe ble graverte under ledelse av Christian Didrik Forssell og teksten skrevet av Anders Abraham Grafström. Mange somre tilbragte Sandberg på Säfstaholms slott, der han laget malerier som skildret folkelivet og folkedrakter.
Johan Gustaf Sandberg var ellers en dyktig portrettmaler og malte en mengde portretter. Blant annet malte han mange av portrettene til praktverket Galleri af utmärkta svenska lärde, vetenskapsidkare och konstnärer som han gav ut 1835–42 (100 portretter, litograferte av Johan Cardon). 
Sandberg er representert ved Nationalmuseum i Stockholm, Uppsala universitet, Gripsholmssamlingen, Göteborgs konstmuseum, Nordiska museet, Kungliga biblioteket og Kulturhistoriska museet i Lund.
Australia's Federation Guard

Australia's Federation Guard er en avdeling i det australske forsvaret med rundt 170 soldater fra marinen, hæren og flyvåpenet. Avdelingen ble opprettet i 2000 som landets første rendyrkede seremonielle avdeling. Den inngår i De kongelige husholdtropper og stilte vakt ved Buckingham Palace i mars 2000.
Million Dollar Baby

Handling

Clint Eastwood spiller den aldrende boksetreneren «Frankie Dunn» som for lenge siden har mistet kontakten med sin datter. Hans eneste venn og tidligere elev «Eddie "Scrap" Dupris» (spilt av Morgan Freeman) hjelper ham med å drive den slitte treningslokalen «Hit Pit». «Frankie» har dårlig samvitighet for at han ikke stoppet boksekarrieren til «Eddie» i tide, hans ene øye gikk tapt i hans siste kamp. 
En dag kommer «Maggie Fitzgerald» (Hilary Swank) inn i treningslokalen. Hun er 31 år, kommer fra en fattig familie og har hele tiden fått høre at hun er «white trash» og ikke duger til noe. Men hun er sta og har bestemt seg for å bli en fremgangsrik bokser, og hun vil ha den mutte «Frankie» som sin trener. Han vegrer seg først og mener hun er for gammel og dessuten har han kun trenet mannfolk tidligere. Men «Maggie» er sta og til slutt går han med på det. «Maggie» viser seg å være en naturtalent og er fokusert på oppgaven og gjør fremskritt. De trives sammen og «Maggie» blir som en ny datter for «Frankie», et substittutt for den datteren som han har mistet.

Om filmen

Handlingen er basert på noveller av forfatteren F.X. Toole.
Didier Deschamps

Spillerkarriere

Deschamps spilte i sin aktive karriere i Juventus. Han var kaptein for Frankrike, da laget vant VM på hjemmebane i 1998. Deschamps har tidligere vært trener i Monaco, der høydepunktet hans var utvilsomt da Monaco kvalifiserte seg til mesterligafinalen i 2004. Den endte med tap mot Porto.
Deschamps har kanskje vært en av Frankrikes viktigste og mest markante fotballspillere gjennom tidene. I 1993 ble han den første som løftet en Europacup-pokal for et fransk lag, da han spilte for Marseille.

Juventus

Deschamps overtok trenerjobben etter Fabio Capello i oktober 2006. Capello forlot Juventus til fordel for Real Madrid. Han skrev under på en toårsavtale med Juventus.
Etter at Juventus' opprykk til Serie A var klart våren 2007, ble han erstattet av Claudio Ranieri.

Marseille

Det ble annonsert 5. mai 2009 at han overtok Marseille.  I sin første sesong, vant klubben Ligue 1, 18 år siden sist de vant ligaen.  Laget kom på andreplass året etter.  Han forlenget kontrakten to ganger og hadde kontrakt fram til 2014.  13. mars 2012 gikk Marseille videre til kvartfinalen i Mesterligaen for første gang siden 1993.  Klubben vant også cupen tre ganger under hans ledelse, i 2010, 2011 og 2012.  Juli 2012 ble han og klubben enige om å bryte kontrakten etter laget bare kom på 10.-plass i ligaen.

Frankrike

8. juli 2012 overtok han som trener for det franske landslaget. I kvalifiseringen til fotball VM 2014, spilte Frankrike i samme gruppe som regjerende verdensmester Spania, Hviterussland, Finland og Georgia.  Laget kom på andreplass bak Spania og spilte play-off mot Ukraina.  Frankrike tapte 0-2 på bortebane, men vant 3-0 hjemme og kvalifiserte seg dermed til sluttspillet i Brasil.
Frankrike ble vinner av 2018 VM. Deschamps, Mário Zagallo og Franz Beckenbauer er de eneste som har vunnet VM i fotball både som spiller og som landslagssjef.
1. januar 2019 ble Deschamps utnevnt til offiser av Æreslegionen.
ELMER

ELMER (Enklere og mer effektiv rapportering) er en forvaltningsstandard for skjema på Internett. Retningslinjene forvaltes av Brønnøysundregistrene. Nærings- og handelsdepartementet har vedtatt at alle offentlige skjemaer (på Internett) for næringslivet skal følge retningslinjene, som har som mål at skjemaers brukergrensesnitt skal være enhetlige og brukervennlige.
Michael Wittmann

Tidlig liv

Michael Wittmann ble født 22. april 1914 i landsbyen Vogelthal i Bayern. Han var den andre sønnen til bonden Johann Wittmann og kona Ursula. Både han og søsknene Johann Jr., Franziska, Anni og Theresa ble døpt som katolikker. Etter at han var ferdig med skolen i 1930 arbeidet han på familiegården.

Militær karriere

1. februar 1934 ble Michael med i FAD (senere Reichsarbeitsdienst (RAD)) og tjenestegjorde fram til 30. oktober 1934 da han vervet seg til den tyske hæren.  Etter 3 år, 5. april 1937, blir han overført til 1. Sturm av 92. Standarte i eliteenheten Leibstandarte SS Adolf Hitler som er Hitlers livgarde (LSSAH). 
Han fikk etterhvert kommandoen på en Tiger stridsvogn, og ødela minst 138 fiendtlige stridsvogner og 132 anti-tank kjøretøy. Wittmann var i krig under felttoget i Polen, felttoget i Frankrike, invasjonen av Hellas, på Østfronten og senere i kamp mot de allierte styrker i Frankrike.

Død

Wittmann falt i Normandie 8. august 1944 da han var med på et motangrep for å ta over høyde 122, nær St. Aignan de Cramesnil i Normandie. Han kjørte en annen panservogn enn sin egen, en Tiger tank med nummer 007, som tilhørte stabskompaniet. Den hadde færre runder ammunisjon pga mere radioutstyr for bakke til luft kommunikasjon. 
Besetningen som var med Wittmann da han ble drept var: Karl Wagner (skytter), Gunther Weber (lader), Heinrich Reimers (sjåfør), og Rudolf Hirschel (radiomann/skytter). Ingen av disse var hans faste besetningsmedlemmer.  Wıttmanns faste skytter, Balthasar «Bobby» Woll (også mottaker av ridderkorset), hadde sykepermisjon fra 2. august 1944 pga skader, og var derfor ikke med.  
Wittmann ble begravet i en anonym grav på en krigskirkegård i Frankrike. Han funnet i 1983 og flyttet til den tyske krigskirkegården i La Cambe.
Abwehr

Historie

Etter første verdenskrig fantes det først ingen militær etterretningstjeneste. Først våren 1920 begynte enkelte tidligere medarbeidere i den keiserlige hærens etterretningstjeneste under ledelse av major Friedrich Gempp å organisere en avdeling som ble kalt Abteilung Abwehr innenfor Det foreløbige Riksvernet, som forsvaret da ble kalt. 1. januar 1921 ble Riksvernministeriet, det føderale forsvarsdepartementet, grunnlagt. Denne datoen kan også regnes som grunnleggelsesdato for Abwehr, som organisatorisk ble organisert som en gruppe i ministeriet.
1. april 1928 ble Abwehr etter ordre fra forsvarsminister Wilhelm Groener slått sammen med marinens hemmelige tjenester. Under Weimarrepublikken var Abwehr likevel for liten til å kunne oppfylle sine oppgaver. Etter 1933 fikk Abwehr betydelig mer penger og personale. Likevel vokste oppgavene raskere enn tilgangen på ressurser.
1. januar 1935 ble Wilhelm Canaris sjef for Abwehr. Under hans ledelse ble Abwehr ledende innenfor det tyske offiserskorpsets konspirasjoner imot Adolf Hitler og det nasjonalsosialistiske partiet. Abwehr hadde kontakt med blant annet britisk etterretning, blant annet fikk britene informasjon om tyske bevegelser og invasjonsplaner. I 1943 ble Abwehr satt under overvåkning av Schutzstaffels (SS) etterretningstjeneste Sicherheitsdienst (SD). Det hadde da i lengre tid pågått en maktkamp mellom de to, parallelt med maktkampen mellom moderorganisasjonene Wehrmacht og SS. Canaris ble avsatt i februar 1944, og etter 20. juli-attentatet, hvor flere ledende personer i Abwehr var involvert, fikk Heinrich Himmler ham fengslet. Abwehr ble oppløst etter attentatet, og SD var dermed den eneste etterretningsorganisasjonen i Det tredje rike.
Tlapanaloya

Tlapanaloya, er en landsby i Tequixquiac kommune i Mexico. Den befinner seg nordvest i kommunen, like vest for Hueypoxtla. Tlapanaloya hadde 6466 innbyggere i 2010. Den ligger på en høyde av 2 240 meter over havet.